khistorydata/jeongjo-sjw-relations huggingface dataset:
정조 18년 · 목
備局啓言項因本司草記宣禧宮所管高城郡南石川黑淵洞兩處免稅一款勿施事批旨有査問該道據實狀聞之命矣卽見江原監司李勉兢狀啓則枚擧高城郡守洪樂舜牒呈以爲黑淵洞乃是會付堤堰堰下或有折受與民田南石川則盡是量付田地或有民家民田而南石川下又有泥生處故打量後御覽成册修正上送據實措辭報于內需司亦報營門而設尋本主則前前郡守金復根買得而轉賣於宣禧宮者卽廣州人朴忠元而陳告者亦忠元也忠元旣是他道之民不得査問爲辭矣旣知其爲量付公私之土則據實論報道臣以爲防報之地事理當然而莫重御覽成册遽然修上今乃以措辭報于內司爲言者尤極駭然旣已措辭則何不以事狀如此御覽成册姑不得修上爲辭乃敢直爲修上乎雖以前道臣言之見其論報不卽據實登聞者極爲未安所當一竝論勘而旣承道伯守令當有處分之敎姑不敢擧論前前郡守金復根身爲邑宰爲民修築則可也官作田主至於賣買者苟有是也不可以因他罪被謪置而不論分付畿營朴忠元處嚴査報來後稟處該郡所報中所謂浦落泥生處前此道臣之報謂人於舊陳還起之中而今忽稱似是量付之外者不但該郡之矇然時道臣亦難免不審之責推考量內量外卽爲區別釐正於田案之意請分付允之敎以苟爲不可則何可修啓御覽成册乎近於此等事不欲以宮房事一毫貽弊中外之所知則焉敢漫漶報來以致更査乎當該守令所當重勘民務方殷姑爲參酌卽令畿營査其本事狀聞後稟處以爲懲後之地
정조 18년 · 강
命純陵火巢及春廣開三里民人除雜役擧行岡路移改事仍舊置之位田浦落處申飭地方官隨現給代陵卒保人闕額這這察飭永興唐米六千石依詳定以錢收捧移作他穀於穀少邑餘數則待年豐以精實穀次次渙作每於年分狀啓以當年換作當爲幾許據實狀聞改量事待年豐擧行揮罹稅事申飭一道比總之法意可減者減頉可加者加現
정조 18년 · 목
備局啓言項因前參奉李尙熙上疏批旨疏陳諸條論理狀聞後稟處之意行會矣卽見咸鏡監司金華鎭狀啓則以爲爛加商量開錄陳聞請竝令廟堂稟旨分付矣其一純陵火巢秋雖芟刈當春火巢之後難以如干陵卒擔當擧行則勢不得不使陵所近三里之民合力赴役反致一年二次之役不若及春除草廣開火巢而三里之民除雜役申明舊制更成節目以爲專意於火巢之役事也其一岡路移改事旣與踰越靑龍有異莫如仍舊之爲便事也其一本陵位田三十日耕內二日半耕果爲浦落故以地方官屯田給代克數此後則依此擧行事也其一本陵陵軍元戶十五名保人十五名俱是居生本邑着實應役則姑無更張塡克事也其一永興還穀中唐米不無些少爲弊之端當此災歲近二萬包穀物不可輕易作錢元會付各衙門唐米六千石依詳定作錢於當納還戶移作他穀於道內穀少邑餘數待年豐以精實穀換作則唐米之弊自可矯捄事也其一改量一款當此災歲擾民之政在所當念待年豐擧行事也其一本道海業近甚殘弊利害年各不同今若許以隨起隨稅則當此民心巧詐之時其將百計謀頉嚴飭各該邑竝與般隻鐵監盆而可頉者許頉加現者執總事也陵所火巢秋芟茂草雖似有效絰冬之間木葉之回風堆積乃是自然之勢則當春火巢之役決非陵卒輩所可獨當三里民人之易致二次之役道啓所論果得事情仍舊制申明擧行爲宜罔路移改事見今所由之路雖是靑龍偏元非穿䥣之處而所謂新路反有俯臨未安之端此亦仍舊置之爲宜位田事浦落二日耕今雖給代陵官與本官勢不相適此後給代之一遵朝令有未可知各別申飭隨頉隨給以爲支保之地陵卒保人事無論本軍與保人見無闕額云而此後塡闕切勿抛置這這察飭之意分付永興唐米事歉歲穀物之多數作錢固不可輕議又況交濟穀尤不可擧論姑依狀請唐米六千石依詳定以錢收捧移作他穀於穀少邑餘數則待年豐以精實穀次次換作而此等之事一經營邑之遞易便屬過境弊復依舊每於年分狀啓以當年換作當爲幾許據實登聞換作終難如計則依今年例作錢移作他穀於他邑期於祛弊而後已改量事待年豐擧行爲宜揮罹隨起隨稅事當初比總之法卽所以隨起收稅何嘗使之邑定邑總移易不得乎大抵比總云者卽比一道之總而近來營邑不知比總之本意反疑比總之前則隨起收稅比總之後則更無隨起收稅之法悞解朝令乃至於此寧不慨歎自今以後勿以一邑爲總以一道爲總可減者減頉可加者加現則比總初非別法卽是隨起收稅之法請以此意申加曉飭允之
정조 18년 · 강
命海西伯延坪漁基無得屬之吏廳仍以吏廳矯捄之方枚報備局又命地方官及他邑公私債皆令網漢出島後徵推勿令官差入島又禁全家入島以除結幕位田之弊進上價米事及魚網廉價事竝置之仍命以此批旨問于道伯以對揚鮇弊與否據實狀聞
정조 18년 · 목
備局啓言卽見行副護軍李海愚別單則以爲曉鴨島間於海州向延坪之路而邑屬去來責船過涉聚米供饋斯爲痼弊故男女齊訴而延坪島則漁場設網處爲二十四基而邑人二十一基島民二基地稅基一基邑人之世代相傳賣買遞執者無異農民田土俱有文記今不可遽然移屬於島民而島民失業懷情勢難相容合有措處之方俾得奠接之凙而方光明原情中進上價米不能惠究云者詳定大小米一百四十二石零出給邑人等使之擔當則價米之不及島民勢所固然地稅吏處初因借基終爲見奪云者屢齎査究難覈眞僞而州吏入島爲害可知合施矯捄禁斷之政供饋貽弊云者數十網漢公逋私償過時未報則官差邑屬絡續斂米分供事由網漢害遍島民作舍位田云者田土皆是馬位而結幕無稅島民替徵公納此亦痼弊進上漁網之廉價勒買云者一網價一兩雖涉太略與勒買有異商般米穀都買云者島民則朝夕糊口揂難白給邑人則過般穀物乘時都買自是必然之勢馬場水草不足云者居民取薪猶患難繼而以邑人多數來接之故尤爲不足云矣今以別單參互於該道臣啓本則方光明上言雖不無一二爽實而其爲島民切苦之弊則明矣所謂二十一基漁場已作邑人世傳賣買之物則移給島民固非可論就其中可以矯捄者州吏之入島也官差之分供也幕稅之替納也蓋此漁基之屬之吏廳已在均役之前則到今納稅均廳之後所當永革吏廳于涉之規而至今因循者雖由於吏無聊賴之致旣已登徹之後決不可仍置道臣啓本亦以爲嚴懲革祛云革祛非難而革祛後吏廳措處必得其方然後可以永杜其路分付道臣斯速矯捄後枚報本司以爲憑處之地官差之分供雖嚴立科條痛加禁斷官差不入則已入則決無令行之理自今以後無論地方官與他邑公逋私債皆令網漢出島後徵推官差則切勿入送於島中一步地而如是之後又有入聞該守令論以違越朝令之律至於結幕一事嚴禁其全家入島則雖不結幕自可留接於島民之家位稅替納之弊不期祛而自祛而人口旣減則穀物都買之習柴路摲貴之弊亦當一擧而兩除以此嚴飭俾無得犯科其餘進上價米事魚網廉價事或爲爽實或異勒買竝姑置之島雖至小特以事關民隱至命帥臣目擊耳探其爲事面旣嚴且重萬一島民未蒙改觀之效則營邑之罪在所難免使各知悉曉鴨島供饋邑屬之弊亦是歷路民隱一體矯正後同爲報來之意請分付允之敎以不治其源則餘皆等是揚塵然營邑之着手下屬之聊賴未知如何措處付之卿等回啓矣向下特敎何等丁寧別遣使星探來弊瘼而其所爲弊依舊而已則難免失信之歏以此批旨問于道伯果能對揚蘇弊與否使之據實狀聞
정조 18년 · 강
命水原府昨年捧留大同米一千四百石特爲劃付以補本府支放仍許以錢代留
정조 18년 · 목
備局啓言卽見水原留守趙心泰狀啓則以爲本府最尤甚無依之民六百五十口拮据穀物趁冬節從便接濟正月初巡爲始分劈還賑飢口都數穀物追後登聞以爲賙賑之地至於諸般納米旣係軍校支放之需而今年狀請元停代及代錢條合爲九百十六石零今依畿甸例之次尤甚又許代錢則米邊不足合爲一千九百二石零而五百石則自本營方擬牽補支放此外不足之數本府昨年捧留大同米一千四百石特許劃付則謹當分排支計不至艱乏而代錢每石六兩合八千四百兩以錢代留事請令廟堂稟旨分付矣本府支放全資於諸般納米而代錢旣多無以支放則今此捧留大同米一千四百石許劃之請可謂計無出此至於代錢則以錢捧留以爲來頭從便作米或以錢需用之地俱無不可請竝依狀請施行允之
정조 18년 · 강
以壯勇營軍直弘化門都監軍直西營廣智營金虎門加入軍直銅龍門總戎廳軍直東營守禦廳軍直集春營以替禁御兩營鄕軍停番之代
정조 18년 · 목
禁衛營啓言因御營大將李敬懋禁衛大將李漢豊所啓有兩營上番軍限明年麥秋停番守總兩營軍給料代把以爲都監軍分勞之命矣依前例弘化門銅龍門則以訓鍊都監將官軍兵限停番間替代西營廣智營則以守禦廳標下軍一百九十名分作三番每三日各三十名竝與隨率軍替代西營則本營哨官率領廣智營則訓局哨官率領輪回入直料米布則三分二自本營放下以爲接濟之地新營則依前定奪京標下三十名替代入直火藥庫則別破陣每番十名內依例從實數入直南別營則兼別破陣六名輪回守直而來十二月初一日爲始替代擧行敎以弘化門銅龍門番則取考近例與壯勇大將往復更爲論理草記又啓言往復於壯勇大將金持默則以爲辛亥年禁衛營鄕軍停番時本營步軍五十名入直於弘化門今番亦依此限停番間擧行而至於銅龍門則旣無前例不得自下擅便云取考前例則辛亥停番時銅龍門訓鍊都監將官軍兵替代入直矣今亦依前例請自訓局來十二月初一日爲始替代擧行允之敎以今則弘化門都監軍旣不入番西營廣智營不必以無料他營軍給料代直以都監軍仍置銅龍門則以金虎門近來加入軍中依本營鄕軍名數入番事分付又啓言西營廣智營俱以都監軍仍置守禦廳標下軍今無替代處依下敎議於御營大將李敬懋處則以爲在前停番時守總兩營各有分半替代之例今亦依此總戎廳標下軍替代東營守禦廳標下軍替代集春營事甚便好云守禦廳標下軍九十五名分作三番本營哨官率領當爲替代而今朔則御營全當輪直於東集兩營本營則來十二月初一日爲始分掌集春營替直○壯勇營啓言禁衛營各處入直軍替代事草記有考近例與壯勇大將往復更爲論理草記之命矣取考前例則辛亥年該營鄕軍停番時本營步軍五十名入直於弘化門今番亦依此限停番間擧行而至於銅龍門則旣無前例不得自下擅便何以爲之敎以弘化門則以本營軍替直銅龍門番依禁衛營草記批答擧行
정조 18년 · 강
武藝廳冬等試射入格人施賞有差
정조 18년 · 목
別單兼司僕金亨珍柳葉箭四中洪龍憲柳葉箭貫一中邊二中李再興黃重呂騎蒭三中各熟馬帖一隻賜給
정조 18년 · 강
命關北所在備局句管私賑及該營句管賑穀耗條五千石劃給賑資該營自備月課穀亦不會錄俾補救急官般稅錢七百兩依例貿監以助三水甲山茂山三邑飢民鹽醬之需
정조 18년 · 목
咸鏡監司金華鎭狀啓以爲歲前艱食之類自臣營拮据穀物分授災邑使各該守宰察其最遑汲者先爲賙救開春以後總計戶口分等付還其中四窮無依老弱病廢之民勢將抄擇其飢餒遂朔排巡計給口食而與其張大而設賑不若救急之爲簡便故臣方別般察飭精略抄飢以爲救濟之計而毋論設賑與救急其名雖殊白給則一般容入穀物及今措辦然後始可排比而本道所在備局句管私賑及臣營句管賑穀之流來分賑餘儲折米合七萬六千餘石今年耗條又當爲七千六百餘石就其中限五千石特許劃給而臣營之自備月課穀亦依近例勿爲會錄移補救急之需則謹當酌量分排便宜接濟至於三水甲山茂山三邑自是四塞之山郡處在僻隅海路絕遠貧殘民戶所食之監若非自官辦給則無以賴活臣營所在官般稅錢不過修補津船故每當災歲請得貿鹽已成前例今年則亦計除應下隨其餘在限七百兩依例貿鹽以助飢民鹽醬之資請令廟堂稟旨分付敎以依狀請施行
정조 18년 · 강
命加平砥平楊根三邑倅論罪分揀只以報辭不審重推楊根倅
정조 18년 · 목
壯勇營啓言日前加平郡來呈屯田火粟執實成册比之昨年報多有減縮而今年年事旣未免歉則一從豐年實數準定慮有稱冤之端論理題辭成册姑爲許捧繼又楊根郡來呈砥平縣亦爲來呈砥平則與加平大體將無同且聞年事較劣云而實總數終是傷濫至於楊根畿邑中皆言最勝而所減之數比前幾乎折半又其報牃中有依加平例許施之語本邑之登歉姑捨是惟以他邑總數比方依樣決非從實看審之政不可一任其不詳審而有此大減縮之擧砥加兩邑文書雖不得不捧守令竝爲推考以示警責之意楊根則文書退送請守令令該府拿問處之敎以今年則爲念民弊已有別般飭敎論罪分揀而楊根倅報辭之不審有闕體統從重推考
정조 18년 · 강
命湖南伯嚴棍梨津萬戶金晉福充定營卒仍令各鎭視此懲畏
정조 18년 · 목
全羅道慰諭使徐榮輔狀啓梨津萬戶金晉福還餉元留庫米二百三十三石零租留庫一百五十三石零內米二十一石租二十四石虛留爲先罷黜罪狀令攸司稟處禁府請依例發遣府羅將交代後拿來敎以渠何足責不必拿處而其所爲萬萬無狀令道臣捉來各別嚴棍營卒充定仍令道伯知委各鎭卑各視此懲畏
정조 18년 · 강
命以入直參上宣傳官差假內乘
정조 18년 · 목
太僕啓言明日動駕時輦輿玉轎差備當爲備員而兼內乘吳毅常壯勇營陣上隨駕正蔡弘遠以身病不得進參云正蔡弘遠今姑改差其代令該曹差出敎以假內乘一員差出而以入直參上宣傳官爲之還宮後減下
정조 18년 · 강
重推兵曹判書具庠以參上中鍊熟傳命者換承傳宣傳官
정조 18년 · 목
敎曰近來宣傳官之不擇莫如近日承傳只有一人苟且莫甚當該兵曹判書從重推考以鍊熟傳命之人參上中口傳相換此後嚴飭
정조 18년 · 강
命畿湖道帥臣檢飭馬梁鎭溧人護送接置之節行路雜遝之弊仍命廟堂與譯院都提擧議湖西水營譯學一窠別置當否及接濟一款草記稟處
정조 18년 · 목
忠淸監司李亨元狀啓以爲卽接水軍虞候白師斌馬梁僉使李炯庇仁縣監鄭雲達牒呈內京譯官今日來到問情問伱們大海漂盪之餘能免疾▣否答萬死一生辛得到此而辛苦不可言又問伱們歸程欲從水路耶欲從旱路耶答願從旱路又問伱們舟船完固機械且備從此還歸事極無妨而欲從旱路何也答舟船雖完有東南風然後可以行般目今西北風之時萬無行船之望所以欲從旱路問在先伱等之漂到舟般雖傷自我國更爲修葺助給歸糧則多從水路還歸而未嘗有以無東南風爲語者伱們則諉以無東南風無乃不欲從水以此爲言耶答水路歸去非久可得歸家非不知好而無風不得行船且未諳水路事係無奈矣問伱七人內舵工一人水手六人決無未諳水路之理若給輪圖則可辨東西南北豈不好耶答輪圖雖好無風無櫓不得行船奈何之問伱們從旱路則自此達王京自王京到義州自義州到鳳城程道將爲二千里未知何時歸家若從水路則不多日內可得歸家而必欲從陸誠未可知矣答船隻旣固且給衣糧又速還歸我們心裏亦一時爲急而無風不得行船非人力所能爲若待風好則等待明春二三月間始可行船此外無他策云云譯官問情先以大略報來而彼人還歸以旱路爲決卽速治發然後可及於使行渡江入栅之前造給衣袴星火押領發行之意連加嚴飭護送差員以金井察訪丁允泰更爲別差供饋守直雜人嚴禁等節事使之惕念擧行日前所報中宋福祿李永賓宋文章等三名病勢卽已快差敎曰嚴飭道帥臣着意護送而畿伯處亦爲嚴飭勿若琉球國漂人押來之行路雜還另加照檢接置於新營而新營如狹窄移接於弘濟院事分付湖西水營所管地方漂人之來到頻數而以今番觀之無譯學其爲苟且莫甚與譯院都提擧相議別置一窠當否竝與接濟一款商量令廟堂草記稟處此外可置之處皆有之乎亦爲具由草記
정조 18년 · 강
命遣吏郞摘奸諸執事淸齊與否
정조 18년 · 강
命拿汰注書尹致永
정조 18년 · 목
敎曰名以注書不知傳命當該注書尹致永爲先汰去令該府拿問處之
정조 18년 · 강
詣景慕宮辰拜省牲器仍行肄儀
정조 18년 · 목
具遠遊冠絳紗袍乘輿出永淸門明政門降輿乘輦出弘化門至觀旂橋降輦乘輦至宮大門外降輦乘輿詣齊室門外降輿入齋室改具冕服詣版位行禮陞詣宮內奉審還入齋室親押香祝訖改具遠遊冠絳紗袍詣省器位省器詣省牲位省牲仍行肄儀還人齍室
정조 18년 · 강
考下泮儒應製試券施賞有差
정조 18년 · 목
以與村秀才子尋行數墨亦是一事爲二十韻排律題恐爲豪士所笑爲賦題命觀旂橋迎鑾儒生應製考券訖排律二下進士趙學駿等五人各朱書百選一件賦草三下進士蔡一揆筆三枝墨一笏次上生員鄭日泰筆二枝墨一笏賜給
정조 18년 · 강
遞禮曹參議尹行恁以金履翼代之口傳也
정조 18년 · 목
敎曰書契修送相妨禮曹呈告參議許遞令該曹口傳差出
정조 18년 · 강
別諭湖西慰諭使洪大協仍下公州等稍實十邑綸音册子
정조 18년 · 목
別諭曰向下傳敎稍實邑不爲擧論者非曰稍實之全數納還納布也今番蠲恤之擧以抄戶歸重邑雖稍實戶是尤甚則當用尤甚之次邑尤甚戶之例其下分等之戶亦當倣此今番綸音亦不槪及者當以尤甚戶入於折半停退之中矣對邑倅以此飭諭對民人如是曉諭俾無疑䀭之弊雖於稍實邑尤甚之中亦豈無至窮無依雖折半難於辦納者乎此則亦與道伯邑倅知悉量宜闊狹期於對颺德意以此下諭添書於印本下方下送分給稍實邑仍下公州等稍實十邑綸音册子二十卷大協時在振威縣以祗受形止馳啓
정조 18년 · 강
副校理李龜雲上疏賜批
정조 18년 · 목
疏略曰臣博採間見敢陳狂妄之辭於特旨之下糶糴本爲便民而民戶所受本無定數守令利其耗而蕩庫分給吏胥竊其剩而憑公取息富民之不願者行賂自漏一戶之受至十餘石爲守宰者以峻直定代錢所謂官耗營耗充其慾而後許變穀色而官隸倉吏掃庭充斛不足則又求抛棄之虛殼苟充元數及其分給斗小石空而可食之粒又十無一二民或受之倉而棄之地矧當今年當年新還無望應輸而年久停退之糶混雜督捧歲後催科把作常事去春嚴旨特下使之自首而監司守令恬不知懼交相掩匿道帥臣食祿萬鍾猶未免爲駔儈之術年年耗穀發賣於失稔之處連凶之邑倉廩歲空稍實之郡露積日高代納命下或租而爲豆皮而成米今若通融各邑平定糴數以每戶二石或三石著爲大典行會八方永允遵行隣徵族徵一切禁斷未捧已捧詳細査實各營耗穀必使各其邑作錢無相推遷可庶幾馬以言軍政則我國民物有四班族中人良民下賤等級甚明名分紊亂之後良民結姻貧孼而混爲中人潛圖譜系而拕爲班族投入公私而沒爲下賤又若官門校宮諸執事大郡小縣諸將官盡歸良民一經此任遂免軍役吏胥官隸各有率保拔其富戶盡入私橐昨秋飭敎之下列邑守宰凡係官匠吏保置之晏然而必於儒宮守護軍任意奪取物故老除頉下之際情債又倍番錢故貧卒難辨仍在軍籍臣以爲隣族徵布之法一倂禁斷白骨應役者無情錢頉下而窠闕代簽以各邑無名色軍官移之待民力稍紓特正名分各返舊役則民無逃散而丁無闕漏矣以言結政則該吏輩年搜隱原總之外別有私橐吏食其利民受其害乙戊辛壬之餘茹葛食菜之民無以東作山谷瘠薄者川洑潰裂者廢而不墾耕食之地比前大減而夫結之數恒準前總至於今年一坪或無一粒之收而該吏曰官不給災守令曰營不給災臣以爲申飭道伯列邑虛卜隨訴隨頉山火田尤被其災而責稅之法不計豐歉蠲免無例若以今年火稅上納特爲蕩減守令私用一切禁斷恤窮之典大矣且草木日赭沙礫流下良田美畓隨處而圮臣以爲火田山腰以下一切痛禁則民將專意原田矣有司以減戶爲羞驅迫籍任勒受成册籍任輩分父割子離兄出弟惟以磨勘爲主無根入籍之類分還之時無辭受食報納之除擧皆逃散其弊歸於土著之戶臣以爲今年收籍緩而勿迫從實査出民心可安也今年綿災甚於五穀稅大同木當納春後者令籌司爛商尤甚稍實分等量宜或令半木或令純錢似不可已伏惟殿下仁惠太過而裁斷不足法網太疏贓律全貸山南七十州亦豈無廉謹剛直者而戢奸吏則奸吏以計陷之忤上官則上官以考斥之至若道伯則全不體念徒事宛轉貽書列邑操縱農形狀奏之間賣餙太乎苟非我殿下明見萬里則南路災祥何由而洞知也察隱之方惟有繍衣一路而新進綺紈一番驟看只得其皮面而已誰能以鄭俠流民圖仰進於九重也批以所陳可以稟處者稟處雖不專拍時伯疏語近於囫圇殊非嶺俗本色貽書列邑一款苟有諱災之迹則亦當明言直斥何如是草草至於不法之吏若有摘發未嘗乍罪旋宥而雖以今番言之屢飭之下尙不拍陳當該道臣更觀擧行勤慢當有處分爾其勿辭上來察職
정조 18년 · 강
重推嶺伯趙鎭宅還送俟勘狀本令廟堂竝禁其疏辭仍推承旨李海愚
정조 18년 · 목
嶺南伯趙鎭宅以副校理李龜雲上疏中臚列狼藉廢務俟勘馳啓敎以疏語不過浞說初無指的槪及者至於時道臣尤無毫分强引之端而今年農形登聞之太涉宛轉難免諱災之責但當受以爲過臚列狼藉云云亦不著題況此時道伯豈可一刻曠務狀啓還下送從重搉考無敢更事逡巡事令廟堂三懸鈴嚴飭竝與疏辭而嚴禁設有情勢狀啓自有體段則政院無一言捧入非矣當該承旨亦爲推考
정조 18년 · 강
命慶州等邑失火民小殘獨戶新舊還上身布蕩滌餘竝別加顧恤
정조 18년 · 목
嶺南伯趙鎭宅以慶州府二十九戶寧海府二十三戶河東府二十戶失火馳啓敎曰歉歲失所之狀矜憫小殘獨戶新舊還上身布蕩滌餘竝別加顧恤期於斯速奠接事分付
정조 18년 · 목
時至具冕服出齋室詣版位行再拜詣盥洗位盥手陞詣神位前三上香裸鬯奠幣蔍俎官戶曹判書沈頤之進饌訖行初戲禮大祝副修撰韓用鐸讀祝文亞獻官領府事蔡濟恭終獻官右議政李兼模行禮如儀行飮福望燎禮禮異還入齋室
정조 18년 · 목
具遠遊冠絳紗袍乘輿出宮大門降輿乘輦至觀旂橋降輦乘輦入弘化門由永淸門還內
정조 18년 · 강
命三明日次對進定於今日
정조 18년 · 목
敎曰三明日慈殿誕日相値十五日次對坐齋今日卿等適以翌日問安入來次對進定事遣史官傳諭大臣
정조 18년 · 목
予曰近來紀綱日弛昨夜還宮時至有咫尺駕前鄕民之着軍服攔入者常時若能嚴束豈有是也該大將姑爲參酌而此等處大臣宜常常提飭予何何可每煩辭敎乎予又曰祭享時祭服冠朝服冠通用事向有傳敎予意專在於祛侈俗遵古制而聞尙眩於擧行云不可無一番定式今筵戶判指一出擧條可也至於祭服則閣臣承史之陪祭者皆自濟用監進排此亦弊也出入近密者豈無一件祭服措備之道乎此後則皆今自備可也戶曹判書沈頤之曰若非承史閣臣則祭服進排一節今無可論而至於差祭侍從之萬無得着之道者何以爲之乎子曰此則量宜備給也吏曹判書李致中曰孝子贈職中地處學行或有可合於南臺貤贈之典而事係格外不可不經稟擧行矣予曰有幾人云乎致中曰聞爲五六人而姑未詳其某某也予曰後日更稟可也予謂兵曹判書具庠曰營將啓請果有法例乎庠曰日前慶州營將差出時以內禁將啓請爲之矣予曰非謂是也有已例之可考者耶庠曰有之矣予曰其然仍謂左議政金履素曰銓曹之有違格例者卿等必察飭也非謂今日銓官也行副司直李秉鼎曰向者以水原人鄭述周特除參奉者雖出酬勞之典而聞是庶類頗有物議一名之類則自有當窠禮賓典獄何所不可而必以陵參奉差定乎其在重官方惜名器之道恐不可仍置矣予曰果如傳者之言則不合於陵官而安知其十分眞的也後更詳問可也予謂刑曹參判趙鎭寬曰見其步趨頗有故重臣典型矣戶判則應知之也頤之曰式似之矣予曰荒政考抄錄時參考於列朝實錄詳細抄出而須有春秋館堂上後始可爲之從當下敎矣國朝荒政外如有可合採入者亦爲編錄好矣予謂都總管李時秀曰尙有老成人典型惟在於卿之兄弟矣此堂郞予册禮時處所先卿初爲講院官至今追思予心愴感矣時秀感淚交逬曰聖恩天地罔極臣無以仰達矣予謂開城留守李冕應曰松都之凋弊近聞日甚果有蘇捄之策耶冕膺曰每欲仰達而惶悚不敢矣古語曰說弊非難捄弊難見今本府公下加用一年殆過數千而若有十萬兩推移之道則十年後當償之而京司蓄儲擧皆罄足恐難變通矣予曰莫重保釐之地此豈成說乎卿必着意蘇瘼可也予謂承旨黃昇源曰故重臣必有宿工於班馬亦有抄輯成書者乎昇源曰臣從兄嘗曰戰國時傳紀非司馬遷所作西漢以後文方是太史之筆如項羽本紀之人皆稱好文章而臣兄則曰此亦襲用陸賈之文云矣
정조 18년 · 강
命戶籍及軍案雜費已捧之處依湖南伯報辭仍令擧行依例磨勘他道亦依此施行
정조 18년 · 목
左議政金履素啓言三南式年戶籍與軍案限明秋退限之意草記行會矣卽見全羅監司李書九所報以爲無論戶籍軍案擧行早晚邑各不同所入雜費或自秋異捧預備紙筆修簿方張或近纔發令未及收捧未捧之處已皆停退已捧雜費之處仍令擧行依例磨勘爲辭矣依此擧行之意分付他道似無異同依湖南例施行之意請一體分付從之
정조 18년 · 강
飭備局有司堂上李時秀行公
정조 18년 · 목
左議政金履素啓言備局有司堂上李時秀今日次對不爲入參請推考申飭行公從之
정조 18년 · 목
左議政金履素啓言昨日展拜行禮時百官中多有未及入參者雖未知其時事勢之如何而旣在隨駕之班致此多人闕參極爲悚然請當該押班監察姑先推考從之
정조 18년 · 강
重推訓鍊大將徐有大
정조 18년 · 목
左議政金履素啓言昨曉回鑾時鄕民之換着軍服攔入於環衛咫尺之地欲爲呼籲之擧者極爲驚駭當自該軍門依法處之而不能檢飭之夫在所難免請訓鍊大將徐有大罷識敎以係是紅馬木之外與陣內爛入有異爲先從重推考
정조 18년 · 강
命備堂雖非時帶職掌廟謨荒政預加講究有懷必陳
정조 18년 · 목
右議政李秉模啓言諫長所奏中有令百官書進荒政之請言固好矣而恐有猥雜之弊僚相以姑置覆奏至於備堂則雖無時帶職掌廟謨宜無所不參而近來不言成風無論荒政與其他施措預加講究使之有懷輒陳從之
정조 18년 · 강
命孝烈贈職中地閥文識之可合南臺者十人竝贈臺職
정조 18년 · 목
吏曹判書李政中啓言孝烈面啓中臺職追贈筵稟擧行事曾有定式矣採取公議則地閥文識之可合南臺者爲十人而一番經稟後可以擧行故敢此仰達從之
정조 18년 · 강
命稅船裝運之際勿拘千色定式均排於各船使之舟輕易行仍飭諸道收租案今朔內磨勘
정조 18년 · 목
戶曹判書沈頤之啓言今年收租視前大縮明春轉漕之際必多空船之留繫者而近來漕船裝載必準千石之故幷雜費恰爲一千三四百石幾千里駕海裝載之若是過多臣常病之況當災荒之年審愼之道恐莫如減其裝載使於行船稅穀裝運之際勿拘千包定式從其石數幾何均排於各船使之舟輕易行似爲萬全之道且舟橋餘船今方發送而諸道收租案未及上來故各邑穀數無以憑知尙此遲侍摲當䧏沍事勢可悶必於今朔內磨勘上送之意請嚴飭分付於三南道臣從之
정조 18년 · 강
禁祭服冠黑漆縷金之製仍飭箕營更勿造成
정조 18년 · 목
戶曹判書沈頤之啓言祭服冠以朝服冠通用事昨日筵上伏承下敎而此不可無一番定式矣祭服冠朝服冠考之五禮儀及大典本無二制而近來雖微官庶僚差祭則皆着黑漆縷金之製此亦奢靡之一端今者處分實爲禁抑之道而第念四品以下元無着朝服之事今若通用於五品以下則恐有窒礙之患臣意則四品以上以朝服件通用四品以下以祭服件取用似好請下詢大臣處之予詢大臣左相金履素曰五禮儀及大典旣無祭服朝服兩冠之分以二制則着朝服之人以朝服冠通用其餘竝用祭服件母得更着黑漆金縷等別造似無窒礙之弊矣右相李秉模曰若以四品以上五品以下作爲界限則便有異其冠制之嫌恐有違於禁漆冠之聖意但以着朝服者仍着金冠爲式則雖似與戶判所奏別無異同其不爲限品異制之義則可以眧著而若非着朝服之時則金冠或各司所在件通瀜着之所謂漆冠縷金者一切嚴禁似好從之所謂祭服冠近樣之黑漆縷金者勿造則自當不着嚴飭箕營更勿造成
정조 18년 · 강
命太常祭哭勿復取用廚院冒犯堂上草記論罪
정조 18년 · 목
奉常提調徐有防啓言太常各項祭器己丑年戶曹一新措備以送則本寺隨毀隨補事筵稟定式而其後戶曹更不給價本寺又不隨補每每取用於分院矣月前廚院以給價取用已爲定奪到今只當一依己丑年例遵行而戶曹一番新備然後本寺方可隨毀隨補新備一款請分付戶曹敎以戶判奏之戶曹判書沈頤之曰己丑年自臣曹新備以送之後自該寺隨毀隨補旣有定式則到今又請新備非但有違定式此後諉以年久安知無更請新備之擧乎臣意則恐不可許施矣從之敎以今始聞之此亦違越受敎之一端後復冒犯當該堂上草記論勘之意令廚院知悉
정조 18년 · 강
命銓曹歲抄書入毋敢存拔
정조 18년 · 목
司直李秉鼎啓言臣於歲抄事竊有徵見敢達矣歲抄之規雖罪犯至重者擧皆書人一聽上裁若或混蒙天恩則喉院三司之覆難銓堂之執藝卽國朝已例而至於書人法意甚重自下不敢存拔者也年前一銓堂過於謹愼罪名之大有關係者或爲拔去尙此因循臣待罪銓曹時適當六月歲抄遍議於曾經吏判欲復舊規矣又因僚議之不一亦未免仍置不可不一番釐正請下詢大臣處之予詢大臣左相金履素曰歲抄不可自下存拔果如重臣所奏一依舊規釐正宜矣右相李秉模曰重臣所奏實爲得體臣無容更議從之
정조 18년 · 강
命氷庫儲留米三十四石價移送惠廳條仍作本庫需用
정조 18년 · 목
該庫提調李秉鼎啓言本庫儲留米三十四石價今年當移送惠廳而其所儲留旣爲本庫不時之需則本庫方有購置公廨永除後弊者事當經稟取用故敢達從之
정조 18년 · 강
命溫泉行宮有頉處道臣巡路奉審後劃卽修改
정조 18년 · 목
司直李得臣啓言溫泉行宮例自戶曹修葺故本邑論報巡營巡營轉報京司如是之際因仍抛置天安之華祝館其所重與溫泉行宮無異而大安則自本道擧行臣意則令廟堂分付道臣每於巡路奉審後如有頉處自本道劃卽修改事甚便好從之
정조 18년 · 강
命徵債無邊者法司亦勿聽理
정조 18년 · 목
刑曹判書李在學啓言日前因備局草記徵債防寒事有申飭之敎矣殖利之錢則不計多少久近自當一切防塞而每當如此之時稱以無邊輒多呈訴此若聽理則其所撓民與徵債無異矣雖無邊者若係數爻之差多年條之稍久則毋論本曹京兆限明秋勿許聽理恐爲荒年不撓民之一道故敢達從之
정조 18년 · 강
命故左議政文忠公李廷龜家遣右承旨致祭仍命內外雲仍之在官者皆令參列
정조 18년 · 목
敎曰文忠祠宇在齋殿東垣之外今因宮享來此登臨人矚値此同慶之歲益篤報本之思文章德望華夏皆知其後昌熾都尉文懿公克似之我慈宮誕受之況洪文敬李文忠外民則同世代則同示意之擧合施一體故左議政文忠公李廷龜家遣右承旨致祭祭文親撰令該曹卜日設行內外雲仍之在官者皆令參列事遣史官傳諭于領議政仍令重臣李敏輔知悉
정조 18년 · 강
汰假注書洪命周仍命該府拿問嚴處汰假注書李致祜遞承旨李海愚
정조 18년 · 강
命馬梁鎭漂漢人領來備郞率至灣上畿邑外各其地方守令交替領付仍命槐院撰出咨文騎撥下送于冬至使所到處
정조 18년 · 목
備邊司啓言馬梁鎭漂漢人不日上來矣入接於弘濟院後更爲問情所着衣袴分付各該司依例題給令領來譯官仍爲領付於冬至使行所到處沿路給馬供饋定差員護送禁雜人等節令各其道臣嚴飭允之敎以領來備郞仍爲領率至灣上畿邑以外諸道此時守令不可曠官只於各其地方交替領付事分付又啓言馬梁鎭漂到大國人等處京譯官問情今纔來到依其願當浞旱路還送而漂人船隻與雜物燒火或給儥等節別關行會矣令槐院撰出咨文別定禁軍騎撥下送于冬至使行所到處使之齎去允之
정조 18년 · 강
命海西各鎭城舊還餉一體停退
정조 18년 · 목
備邊司啓言項因本司草記批旨諸道舊餉未捧者亦依舊還例特竝停退之意行會矣卽見黃海監司李泰永狀啓以爲本道各鎭城所在巡兵營舊還餉今春以待秋成狀捧之意狀聞蒙允則此與尋常未捧有間所當依例徵捧而新舊幷督實無其路各鎭城舊還餉一體停退事爲請矣諸道舊還旣蒙一例停退之特恩則本道各鎭城昨年未捧自在其中不可以今年狀請之待秋收捧區而別之致有向隅之歏請一體仍停允之
정조 18년 · 강
有政吏曹判書李致中參判沈煥之兵曹判書具庠進
정조 18년 · 목
以金啓洛爲承旨李祉永新通也李羲甲爲中學敎授尹行直爲南學敎授金鼎鎭爲同知
정조 18년 · 강
省減惠廳京貢儥二十分之一營邑需九分一各樣儥八分一
정조 18년 · 목
宣惠廳啓言今年歉荒三南畿甸尤爲最甚狀租文書蜼未及來到以其災結與停退之數略綽叩計比常年不啻大縮所入旣減所出如前則殆無以成樣支過在前如此之時每有減省之擧今亦營邑需八分一各樣價四分一京貢價十分一請災減磨鍊敎以蜼有各年已例云而貢人亦宜軫念京貢以二十分之一磨鍊營邑需九分一各樣價八分一磨鍊
정조 18년 · 강
命內醫院月令藥材儥米作錢取來嶺南羅蔘價本上送惠廳自京資用
정조 18년 · 목
內局啓言兩南綸音有本院月令藥材尤甚邑封進者限麥秋停免之命矣月令藥材與出於民有異而皆以已捧大同中上下故往在壬子冬有停免之擧而自本院陳達行會以其價米作錢取來自京貿用矣今亦依此擧行而至於嶺南羅蔘尤係十月已上下者此亦一體上送本價於惠廳以爲自京貿用之地允之
정조 18년 · 강
勘放時囚尹致永洪命周
정조 18년 · 목
義禁府啓言前假注書尹致永原情以爲奉承聖敎馳往泮宮呂集諸生分手書役而法例規式面面詳諭使之趁速書納而巧拙遲速人各不同自多錯誤而伏承門限前入來之敎㤍有不及之慮竟不能一一致察以至字劃多誤編次失格莫非渠昏謬之致云請刑推得情敎以不識傳命之注書焉用於堂后罷職放送又啓言前假注書洪命周原情以爲渠愚騃生疏全昩謹愼觸處妄錯屢承嚴敎而今日登筵罪失尤大行步慢忽周旋慌亂論其罪狀鈇鉞猶輕云請刑推得情敎以不知嚴畏敢於前席出入目不視地腰不如磬擧措極爲無嚴渠雖年少若知習容觀之義敢如是乎爲先罷職放送
정조 18년 · 강
副校理尹益㤠修撰嚴耆上䟲各陳春秋兼銜應避竝賜例批
정조 18년 · 목
疏略曰今年歉荒雖有淺深緩酷之不同而旱與風仍幾乎到處通然則方冬救急明春開賑之多少訃策茫無涯岸厦氊宵旰今幾月矣臣伏讀諸路慰諭之恩綸竊庶幾民忘其飢各安其堵矣第伏念賙恤之道雖在於發倉捐廩亦不能無資於通商惠工禁暴詰姦者蓋以商工行貨則有無可以相資也暴姦屛除則良民可以安業也近伏聞京江米商輩或有貿穀於湖海諸處而爲盜所劫空手逃還者有之云此雖歉歲必有之患而若或至於商賈不行轉輸路阻則來頭之憂有不可勝言向來廟堂之陳請諸路之關飭非不申嚴而邇來外邑之擧行推諉延拖終無實心做去者寧不寒心臣謂更加嚴飭於諸道道伯凡所以譏詷警守之方發謀出慮從長措處仍以戢盜能否不獨爲陞黜課或啓聞而論賞或就事而請罪則庶可以禁暴詰姦而爲通商惠工之本矣外方猶然況京城乎近來穿窬恣行剽奪間作方秋如此來春可知而未聞有該廳治戢之擧將焉用彼捕將哉臣謂兩捕將亟施譴罷之典以警溺職之罪齗不可已也向來修溺高宅謙之持旨點下俾陳民隱者寔出於本道內事情益聞不聞之聖德至意則揆以道理所當詳探細陳兼附可行條件以俟處分而原疏不雖得見以出於朝紙者言之其必有單代捧之請矣以法從之臣有此法外之說使民志未定奸猾觀望者萬萬乖當臣謂修撰高宅謙罷職宜矣一自年事之告歉我聖上憧憧一念惟在元元華城城役猶且亭止御供膳藥又爲蠲減間因諫臣之言特下節省之敎而側聽屢日未見一言一事之自廟堂覆奏施行者訏謨之地對揚之道固如是乎有君無臣之歏非今斯今而臣於此尤不勝其爲廟堂慨然也顧今三南畿甸最爲孔酷不暇及於他道而北寒民事亦有不可不念近因北人聞之則深北告歉無異戊申云臣於戊申待罪北評事也伏奉詳察民情之聖敎遍行列邑具由狀聞而通商一事此路尤緊蓋關北諸邑沿江布列與彼界相接其兵力之强勁民俗之檏實比之他處不可同日而語實爲國家緩急可恃之地而但京洛與巡營皆絕遠民無訢冤之路官有恣行之弊自古而然其所以賴之爲生者雜穀之外只是馬匹與麻布而每當歉歲或有南來轉換之方而歷路皆有防禦輒被搜探至或有公然奪取狼狽空手而歸者此北民所以措手不得處也曾於癸卯之歉因道臣奏達南北商賈之納稅營門者一倂蠲免遠近行族之搜驗各驛者亦令姑罷北民全活此實關北荒政之急先務伏乞分付本道限麥秋弛令恐合事宜若其賙賑之方則今年旣無他道轉運之望只以本道穀物欲爲分排還賑則必有大不足之憲北關之差需穀設置法意甚重固難輕易議到而當此歉荒宜有闊狹蓋一年支差應下各穀爲九百餘石而年前留庫都數折米爲一萬四千三百石六鎭諸邑實多斂散之弊若就其中量宜除出付之還賑之需則在北民無異空得而其於支差之節亦無不足之慮矣令廟堂從長稟處以爲救荒之一助焉批以諸條令廟堂草記稟處捕將譴罷事與其譴罷而副其占便之心莫若先示責勵爲先從重推考令廟堂更加嚴飭高宅謙事不識法意問備足矣爾其勿辭察職
정조 18년 · 강
吏曹以副校理尹益烈修撰嚴耆上疏回啓
정조 18년 · 목
該曹啓言觀此副校理尹益烈上疏以爲臣與知春秋李時秀有從姊夫應避之嫌修撰嚴耆上疏以爲臣與副校理南履翼有內外從應避之嫌所帶春秋兼銜令收司照例遞改云請尹益烈嚴耆所兼春秋之銜竝姑減下允之
정조 18년 · 강
命全羅右水使鄭彥衡勿待罪
정조 18년 · 목
該水使以渰沒人不卽狀聞惶恐待罪馳啓敎以道各異例而然勿待罪事回諭
정조 18년 · 강
全羅監司李書九狀論高敞縣監朴行胤珍島郡守崔尙耆同福縣監沈鳳錫不治請罷之命珍島倅相換其餘狀罷守令勿施飭令星火更啓以谷城縣監李春輔相換珍島郡守口傳也
정조 18년 · 목
該監司狀啓以爲道內守令中高敞縣監朴行胤事多憒劣政委吏鄕珍島郡守崔尙耆志非不勤才固未逮弊邑荒政實多可悶幷爲罷黜目今捧糴方張營賑時急其代令該曹各別擇差催促下送同福縣監沈鳳錫年衰病痼災歲吏事有難强責而係是恩補有難一例罷黜亦令該曹稟旨變通敎以近日屢飭之下所謂摘發狀聞者若非嶺外至殘之升卽是夞怪遞付之類也設使渠輩雖難堪任五十州許多有勢力大處守令中不治者豈患無其人而敢於飭敎之下聽若不聞今忽寒責一啓無異弄劇而尾附之外補一文倅尤爲駭然遂此三倅則果使一方墨守汚吏知所懲戢乎命令之屑越猶屢餘事爲道臣苟有愛民之心若是其顧忌趑趄乎珍島則聞是尤甚之尤甚云其倅宜所另擇道內經幄之臣特除者口傳相換除朝辭赴任使之孜孜着意期於明年首褒之地其餘狀罷守令幷勿施道伯事萬萬無嚴從當別遣繡衣抽栍按廉若發於此行則是道伯欺朝廷揆以國綱合置何律更令星火修啓又或如前遲滯先自道伯施以方命之律以勵吞棗之諸道道臣如許道伯何必下論乎謄書傳敎與書目題送者下送
정조 18년 · 강
命咸平縣監之代無論文蔭武各別擇差當日給馬下送
정조 18년 · 목
全羅監司李書九狀啓以爲咸平縣監韓興裕牒呈內慶尙道金山郡發配罪人金已得以假稱京營軍士欲爲討索罪從三年定配本縣而已得謂有身病委臥呻呤翌曉逃走多歧譏捕終無形迹云已過百日之限刑吏保授人等自臣營嚴加懲治該縣監韓興裕爲先罷黜其罪狀請令攸司稟處敎以令該曹無論文蔭武各別擇差待下批當目辭朝城門仍留給馬下送
정조 18년 · 강
以洪述祖爲咸平縣監口傳也
정조 18년 · 강
同敦寧姜游疏陳無敦寧請遞賜例批
정조 18년 · 강
以慈敎停誕日陳賀命只進表裏
정조 18년 · 목
禮曹以王大妃殿誕日陳賀應行節目啓稟敎以今年卽我慈殿恰滿五旬之歲也事我慈殿如事先朝先朝五旬勉受賀宴於誕辰予引先朝故事仰請於慈殿而慈殿以明年欲與之同受豈可疊爲於今年爲敎且以先朝五旬已行之例言之春秋五十歲癸亥旣受宴禮於誕日又於五十一歲甲子又受宴禮予又引癸亥甲子之已例以今年明年次序設行之意連日仰請而幷與每年應爲之賀儀不許慈敎又以丙辰年仁元王后春秋五旬誕賀不許先朝仰承慈敎豈非今日所可仰述爲敎一向力請有違順志之意明日誕賀仰循慈意以進表裏磨鍊
정조 18년 · 강
命通津府使金浦郡守之代另擇差出使之當日辭朝推京畿監司徐龍輔
정조 18년 · 목
畿伯徐龍輔狀啓以爲通津府使金履容治聲不聞捧糴多濫開倉以後民戶流亡至於近百戶之多荒年民情去益騷擾不可仍置於字牧之任爲先罷黜其罪狀請令收司稟處本府以尤甚邑催科抄饑俱係緊急其代令該曹各別擇差下送敎以安往而流戶必待過百然後今始狀聞乎雖非此啓自有不採藿之懼可謂後時之甚當該道臣推考其代今日政以必勝於前倅者另擇差出待下批使之當日辭朝又狀啓以爲卽捿金浦郡守兪漢雋牒呈內本郡前郡守在任時壬子停退舊還昨年捧上而仍未捧五百五十六石零莫重還上之翌年仍分事甚未安到今民情皆以爲舊還稱冤云糶糴法意何等至重而反作之數至於五百餘石之多者萬萬驚駭事雖在於前官春初赴任之新官焉敢曰不知掩置不報及到停退有命民然大播之後始乃漫漶爲報者尤極駭然當該郡守兪漢雋爲先罷黜與前郡守趙台鎭罪狀幷令攸司稟處舊還未捧旣已現露之後其在一視之意不可一向督捧請依他舊還例一體停退後穀名石數更爲修成册上送各該司計料敎以此亦另擇於今政待下批使之當日辭朝
정조 18년 · 강
命阿吾地萬戶今政差代卽爲下送
정조 18년 · 목
北兵使崔景岳以阿吾地萬戶康光堯遭其父喪馳啓敎以今日政差代卽爲下送事分付該曹
정조 18년 · 강
吏曹參議韓晚裕上疏辭職賜例批
정조 18년 · 강
命密陽府被燒民戶依慶州被燒民家恤典畢奠接後形止報司
정조 18년 · 목
慶尙監司趙鎭宅以密陽民家三十五戶燒燼人物幸免爛傷馳啓敎以歉歲失所之狀極爲矜悶依前下傳敎行會畢奠接後形止使之報司
정조 18년 · 강
有政吏曹判書李致中參議韓晩裕兵曹判書具庠進
정조 18년 · 목
以吳載光爲通津府使具允德爲金浦郡守呂善亨慶震休李廷輔張漢彬呂彙明呂益永朴宗泰爲同知同知三望中二望自震休至宗泰首副末擬幷批下老職也
정조 18년 · 강
兵曹以弓人羅允福矢人閔德恒帖加成給啓
정조 18년 · 목
該曹啓言內弓房弓人羅允福入屢二十年造納弓子合爲一千八十五張矢人閔德恒入屢二十年造納長片箭合爲一千部竝帖加成給允之
정조 18년 · 강
賓啓賜批慈殿慈宮上號命擇吉擧行牌招大臣及應參諸臣卽爲議號來月二十一日慈殿慈宮詣景慕宮儀節問于大臣以間中宮殿行禮依續五禮儀廟見儀磨鍊差出來春慈宮園幸時整理堂上領府事蔡濟恭左議政金履素判府事金憙右議政李秉模判府事李命植行司直鄭昌順判敦寧李澧知事李敏輔行司直洪檍趙瑍知事邊得讓左參贊洪秀輔延豐君李坤行副護軍趙奎鎭知敦寧李聖圭戶曹判書沈頤之行副司直趙宗鉉兵曹判書具庠右參贊金尙集知事韓光綮行副司直鄭存中徐有防李秉鼎權犲尹師國李得臣金載瓚李敬懋丁範祖夷曺判書李致中禮曹判書閔鍾顯工曹判書徐鼎修刑曹判書李在學漢城判尹李時秀行副護軍李明運李仁康崔東兵漢城左尹徐邁修同知呂善亨戶曹參判曺允亨水原留守趙心泰行副司直徐有大金翊休徐命全姜游尹弘烈蔡弘履申大升同知李邦榮吏曹參判黃昇源兵曹參判柳誼禮曹參判李集斗刑曹參判趙鎭寬工曹參判金履禧漢城右尹李鼎運大司成李家煥開城留守李冕膺行司直徐有臣同敦寧權之彥副提學趙尙鎭行副司直崔夢巖洪聖淵李祖源宋鍈李鎭復洪明浩李祖承金魯永閔台爀白師謹鄭煥䣭林蓍喆申光履冘晉賢鄭益祚申大顯李漢豊行副護軍具世勣李性默田文顯吳載徽尹得逵鄭觀采吳毅常訓鍊都正柳孝源吏曹參議韓晚裕戶曹參議洪樂恒禮曹參議金履翼兵曹參議閔昌爀刑曹參議鄭致淳工曹參議李義綱
정조 18년 · 목
賓廳啓言臣等今日之請豈可已而不已者哉其禮則應行之彝典其事則已允之成命而特因歲事之失稔以致慈心之軫慮賓啓連徹謙衷莫回入奏殿宮之敎屢日顒俟姑未得諾之批昨朝又下以我殿下愛日之誠知年之孝其所以導達勉回伏想靡不用極以我殿宮止慈之德亦豈不感殿下之達孝深愛而只緣臣等忱悃淺薄言辭蕪拙一日二日兪音尙遲實不勝徊徨悶鬱之至猗歟休哉我慈殿慈宮深居壺闈係念黎元以萬品資生之仁軫一物不獲之憂坤厚之德謙光之盛孰不欽誦贊歎而第伏念從前遇慶餙喜之擧未必留豐登之歲雖以先朝已例言之宴賀之禮或在諸道設賑之時者誠以大慶不可以踰年盛禮不可以淹時也矧今惠澤旁流蠲恤遍及而萬民如在於樂歲泰運方屆祥知普洽而三白已占於有年都監經費自有該司之宿辦豐呈需供初無民力之少煩豈可以一時豐儉之不常有所進退於千載曠有之慶會也哉臣等不敢更援典禮以涉支蔓而請但以目下情禮之不可不許事體之不得不受者復陳之重堂上壽古所艷稱親年回甲人之至樂雖閭巷士庶之幑必洗腆設宴而速賓容以娛之祝嘏頌美而求詩文以侈之況以我殿下出天之孝祝岡之願奉以一國之富養以千乘之尊夙宵摟指政在今日雖搴扶桑之枝以量海屋之籌罄玄圃之玉以鏤揚徽之牒殫江南之稲以爲酒極天下之味以爲羞在聖上報暉之誠猶慊慊若不足今若竝與其當行之典而不賜勉許則將使殿下於何而少展誠禮乎此其不可不許者一也顧今敷錫之化衣被八域慈覆之澤㴠育群生七萬餘扶杖之老四百州比屋之民莫不翹首跂足待日如年曰明年國家初有之慶也庶幾揄揚京室之徽齊獻豳堂之壽以報我慈德之萬一人心所同天必從之此其不可不許者二也謹稽昨冬慈殿庭籲之批旨若曰後年卽慈宮回甲大殿御極二十年邦國之大慶豈有加於此乎卿等以今日之請請之則予聽從然後慈宮當受宴號大殿亦受御極二十年陳賀予豈固辭乎云云矣臣等卽慈聖之幼子也今忽持難於俯諾經年之後者亦豈不有欠於常視無誑之義乎此又不可不許者三也惟我慈殿望六之寶籌恰符於寧考甲子而自甲子至今歲適又五十有一年矣前後一揆事不偶然今玆慶禮非但有光於繼述而已且伏況閟宮進號吉日載涓聖孝深彰輿情胥忭于斯時也殿宮典禮同時竝擧發揚鴻休鋪張縟儀聖人奉玉而稱賀文孫舞斑而獻觴洋溢知氣充于兩間此誠太平萬歲樂莫斯樂之慶伏惟我慈殿慈宮若念及於此則想不待臣等之言而有所允可者矣臣等之日昨擧措言之慙悚而幑誠莫暴臣分都虧今若以臣等之不忠無狀又未能盡誠盡分於殿宮莫重之典則其爲罪尤無以自贖達宵耿耿相率申籲伏願殿下仰答天休俯循人情更稟慈殿慈宮亟降兪音一依昨年所下傳敎涓吉擧行千萬幸甚批以連日力請之餘幸得勉循而進宴與上號之難以竝擧不但軫念民事事屬張大不得許之爲敎到今順志之道莫若先擧上號之禮待明年秋成更請宴禮允合情禮殿宮上號令該曹以來月擇吉擧行大臣以下應參諸臣待其承牌卽爲議號昨筵已有詳諭者來月二十一日展謁景慕宮日慈殿慈宮亦當詣宮令該曹問其合行儀卽於大臣仍具禮官意見草記中宮殿行禮一依續五禮儀廟見儀磨鍊明年何年惟予一分寓慕伸誠之方在此參以國朝典禮亦有可據之例來春園幸慈宮行展省之禮每歲園幸雖除整理使名以壯勇外使例兼而明年則別差整理堂上然後可以爲之戶判自是主人而司僕提調及園幸定例堂上畿伯壯勇內使竝差整理堂上兮掌句管勿論經費與民力皆有預先措置者令整理堂上知予此意
정조 18년 · 강
召見時原任大臣及館閣堂上于便殿
정조 18년 · 목
求對也○領議政洪樂性等曰日吉辰良親上賀箋誠不勝歡忭而八域同慶和氣洋溢莫非我聖上達孝深愛仰格之致益切鼓舞之誠矣予曰今玆得請欣幸之極無以形言矣自多節目講定之事須以出擧條文跡領下而壬辰年稱慶時以一都監兼行今番亦倣其時例合設都監稱號則以上號都監爲之樂性等曰大殿卽祚二十年稱賀卽列聖朝已行之禮而昨年旣承殿宮下敎明年賀禮當如例擧行矣予曰依昨年批旨擧行宜矣
정조 18년 · 강
遞承旨南公轍以李祉永代之以趙宗鉉爲大司憲閔台爀爲大司諫竝望前也
정조 18년 · 목
政院啓言王大妃殿惠慶宮尊號議號時大司憲未差之代政官牌招開政差出待下批牌招大司諫朴宗來方在退待物論中何以爲之敎以引避諫長許遞與都憲未差之代前望單子入之待下批牌招先參坐後謝恩
정조 18년 · 강
命時原任大臣及館閣堂上九卿三司長官六曹參判以上牌招議號
정조 18년 · 강
議定慈殿慈宮加上尊號
정조 18년 · 목
王大妃殿加上尊號綏敬惠慶宮加上尊號徽穆
정조 18년 · 강
命親上箋時雲寶劍以景慕宮擧動時雲寶劍仍用
정조 18년 · 강
親受慈殿慈宮尊號單子于便殿親上箋文于明政殿月臺
정조 18년 · 목
禮曹判書閔鍾顯啓言王大妃殿惠慶宮定號卽日進箋時慈殿慈宮親上箋文頭辭及箋文百官所進大殿箋文頭辭當令文任撰出故敢此仰達矣從之又啓言王大妃殿惠慶宮定號日尊號單子親受及箋文親上等節依庚申丁卯年例當爲磨鍊而親受處所何處爲之乎敎以便殿爲之又啓言親上處所何處爲之乎敎以明政殿月臺爲之○親受時至領議政洪樂性奉慈殿慈宮尊號單子跪進降座跪受以授承旨奉傳于禮曹郎廳奉安于禮曹○具遠遊冠絳紗袍乘輿出永淸門降輿入小次少頃詣明政殿月臺版位先行四拜親上箋文于慈殿行再拜親上箋文于慈宮仍詣祗迎位祗迎還入殿陛上小次近侍進箋後復命出次行禮如儀禮畢乘輿由永淸門還內
정조 18년 · 강
命百官進箋自外爲之
정조 18년 · 강
慈殿慈宮加上尊號都監合設于景慕宮追上尊號都監
정조 18년 · 목
加上尊號都監都提調蔡濟恭啓言王大妃殿惠慶宮加上尊號今日旣已親上依下敎與景慕宮追上尊號都監合設而都監稱號以上號都監爲之之意敢此仰達矣從之
정조 18년 · 강
命合四慶陳賀時京外進箋頭辭令文任撰出行會京外方物物膳依例封進仍命慈殿慈宮加上尊號吉日以來月內推擇
정조 18년 · 목
禮曹判書閔鍾顯啓言今此稱慶慶名以大殿卽阼二十年王大妃殿寶齡望六景慕宮追上尊號惠慶宮寶齡周甲合四慶稱慶爲之乎從之又啓言今此大殿卽阼二十年王大妃殿寶齡望六景慕宮追上尊號惠慶宮寶齡周甲稱慶陳賀時京外進箋之節當爲磨鍊而箋文頭辭則請令文任撰出撥馬行會從之又啓言今此大殿卽阼二十年王大妃殿寶齡望六景慕宮追上尊號惠慶宮寶齡周甲上號稱慶陳賀時大殿王大妃殿惠慶宮中宮殿京外方物物膳請使之依例封進從之又啓言今此王大妃殿惠慶宮加上尊號吉日以何間推擇乎敎以來月內推擇
정조 18년 · 강
召見加上尊號都監都提調提調都廳整理堂上及時原任大臣吏禮判于便殿
정조 18년 · 목
予曰明年園幸時經費無煩於各司皆從整理廳需供凡節務從精約而在予千載一時莫大之慶也必先留意措備然後可以稱用卿等出與水原留守爛商可也又曰明年領相司馬回榜之年也事甚稀貴爲卿欣喜樂性曰臣幸沾壽考之化復回登庠之年而獲覩朝家吉慶之無疆歡祝之餘尤切與榮之忱矣
정조 18년 · 목
承旨李晚秀啓言園幸整理堂上差出事命下矣依陵幸整理使例請令吏曹啓下從之敎以旣除差員郎廳則令該堂出擧條啓下○整理堂上沈頤之啓言整理諸堂今方會同而郎廳不可不先爲差出顯隆園令具膺戶曹正郞鄭東敎司僕僉正趙鎭奎刑曹佐郞金龍淳前典簿洪大榮請差下從之又啓言郎廳金龍淳方帶詞訟之任職務相妨請他司相換從之
정조 18년 · 강
仍任舟橋司都廳李鴻運
정조 18년 · 목
舟橋堂上沈頤之啓言本司都廳李鴻運本任御營別將今已瓜滿明年舟橋之任不可付之生手請今姑仍任從之
정조 18년 · 강
慈殿慈宮玉册文樂章文玉寶篆文製述官書寫官竝差下
정조 18년 · 목
王大妃殿玉册文製述官右議政李秉模預差行副司直金載瓚書寫官大司憲趙宗鉉預差判尹李時秀樂章文製述官行副司直鄭昌順預差工曹判書徐鼎修玉寶篆文書寫官昌城尉黃仁默預差行副司直金頤柱惠慶宮玉册文製述官弘文提學具庠預差右承旨李晚秀書寫官行副司直權犲預差行副司直李得臣樂章文製述官禮曹判書閔鍾顯預差都承旨沈煥之玉印篆文書寫官光恩副尉金箕性預差行副司直洪明浩
정조 18년 · 강
命王大妃殿景慕宮惠慶宮上號陳賀日同行卽阼二十年陳賀
정조 18년 · 목
禮曹啓言大殿卽阼二十年稱慶陳賀擇士口擧行事命下矣王大妃殿景慕宮惠慶宮上號稱慶陳賀日請同爲擧行允之
정조 18년 · 강
命今番慶科以大庭試爲之待明年秋成後設行
정조 18년 · 목
禮曹啓言今此邦慶實是國朝初有之大慶設科取人自是應行之典取考謄錄則庚申二月大王大妃殿上尊號後設庭試同年十一月孝宗大王加上諡號三殿上尊號後設大增廣丁卯二月大王大妃殿周甲上尊號後設庭試甲戌閏四月肅宗大王仁敬王后仁縣王后追上尊號大王大妃殿加上尊號後設增廣壬辰十一月顯宗大王明聖王后追上尊號大殿加上尊號徽寧殿追上尊號中宮殿上尊號後設大增廣矣今番則以何科設行而何間推擇乎敢稟敎以大庭試爲之待明年秋成後設行可也
정조 18년 · 강
命宗簿寺修正國朝御牒八高祖圖璿源譜略王妃世譜令大提學撰進跋文
정조 18년 · 목
宗簿寺啓言王大妃殿惠慶宮加上尊號已定矣國朝御牒八高祖圖璿源譜略王妃世譜卽當修正今番則設廳與本寺修正何以爲之而譜略進上及元子宮進獻以幾件封進乎跋文則請令大提學依例撰進允之敎以自本寺修正進上二件進獻一件
정조 18년 · 강
命刑曹前佐郞鄭世淳北部前都事鄭有淳竝附過放送
정조 18년 · 목
因世淳等囚單有是命
정조 18년 · 강
配金吾時囚金復根于德山縣李義和于殷栗縣
정조 18년 · 강
湖西慰諭使洪大協以海美等三邑慰諭形止抄戶數爻馳啓
정조 18년 · 목
狀啓以爲臣仍向海美轉進結城保寧而海美六面內三面則地界相錯於唐津瑞山之間故歷路先已慰諭其餘三向逐處躬行曉諭結保兩邑旣是之次故雖不遍到亦爲聚民於邑底又於所經場巿謹將綸音曉諭則無不歡呼穡事則三邑俱是濱海間或沿陸而今年之農浦邊最歉故海美之南面西面等二面結城之縣內等四面保寧之長久等四面被災較甚外此諸面或賴水利或藉土厚災實幾乎相半海美稍優於瑞泰而可方於唐沔結城保寧災傷俱爲三分之一而差遜於德山公州而海美地本磽确雖在常年亦患艱窶而値此大無到底所見不勝駭矚特以恩霈無前幸不至仳㒧結城保寧除非最無依之類則姑無荷擔之形歲前救急歲後賑濟向飭各該邑守海美結城保寧三邑抄戶數爻開坐于後○海美還民抄戶一千六百四十六戶內最尤甚一千二十一戶尤甚四百二十三戶之次二百二戶軍民抄戶二百八十一名內最尤甚一百七十七石尤甚六十名之次四十四名結城還民抄戶六百五戶內最尤甚二百二戶尤甚一百三十一戶之次二百七十二戶軍民抄戶一百六十三名內最尤甚六十一名尤甚三十六名之次六十六名保寧還民抄戶八百六十七戶內最尤甚五百六戶尤甚二百二十四戶之次一百三十七戶軍民抄戶二百十六名內最尤甚一百八名尤甚七十九名之次二十九名
정조 18년 · 강
命國朝御牒書寫官以宗臣差出本寺郞廳及別工作監役官使之逐日仕進加出忠義衛一人
정조 18년 · 목
宗簿寺啓言璿源譜略修整事命下矣國朝御牒書寫官一員宗臣中差出本寺郞廳及別工作監役官一員使之逐日仕進差祭及凡公會依例安徐校讎編次時加出忠義衛一人與本寺忠義衛同爲擧行從之
정조 18년 · 강
命整理郞廳鄭東敎趙鎭奎減下以前牧使鄭華淳副司果李潞秀差下
정조 18년 · 강
召見湖南慰諭使徐榮輔于重熙堂
정조 18년 · 목
予曰年事所見比所聞何如榮輔曰初秋則不無遑急之狀抄戶停退之綸音諸般蠲惠之特恩旣下於道啓分等之前故民皆感頌恩私安堵尊接道伯邑宰亦能仰體德意誠心賙恤矣予曰耽羅運穀亦能無事到泊爲民事萬萬多幸矣
정조 18년 · 강
遞大司憲趙宗鉉
정조 18년 · 목
宗鉉啓言臣向叨是職不善周旋相箚諫啓語意深峻有非尋常箴規之比揆以廉防不可放倒從此臺端已成鐵限而前都憲臣具㢞以此引嫌得蒙恩遞今臣所叨同一情勢豈可以副急一出因仍冒據乎請命遞斥臣職允之
정조 18년 · 목
義禁府典祀官副司果李運行照律杖一百收贖告身盡行追奪私罪啓允之敎以功減一等
정조 18년 · 강
命巨濟府使沈鏔待畢捧糴拿來嚴處
정조 18년 · 목
嶺南慰諭使李益運狀啓以爲臣於十一月二十八日在昌原府熊川昌原兩邑慰諭形止纔已馳啓而由鎭海固城本月初二日到巨濟府綸音內辭意一體曉諭於三邑民人災形之孔酷民情之遑汲轉甚於左道蓋右道災邑俱在沿海壤地醎鹵被旱尤甚冬候不調漁業失利捧糴方張民食漸艱自熊川以後遇寒呼飢之民菜色漸露若不及時救浩則恐有塡壑之慮故其中最切急者帶入本郡俾卽賙恤淸河迎日東萊昌原鎭海固城巨濟釜山多大加德等十邑鎭則先抄若干名已始賑飢外此尤甚諸邑毋論已經未經至貧窮最無依者先爲精抄量宜救急之意發關申飭海戶之弊朝家申飭不啻諄複而巨濟府所在均廳漁條三百五十六處內該府使沈鏔就其中魚產豐盛處冬漁條十四庫夏漁條九庫均廳定稅之外加數捧價合錢一千二十一兩白地取用裒彼海民旣應均廳例納之稅又納本府科外之直零星漁利便作三分浦民難支怨聲載路按簿詳査少無差爽故從中作俑之首吏首鄕嚴刑懲勵錢一千二十一兩則使之還給於海戶餘外些少侵漁事近瑣屑不敢登聞該府使沈鏔居在分憂之列莫體德意有此辜負決不可置而勿論爲先罷黜其罪狀令攸司稟處其代令該曹擇差下送敎以狀辭雖如此有大臣筵奏待畢捧糶拿來嚴處
정조 18년 · 강
命廚院所供白魚待氷堅封進
정조 18년 · 목
司饔院啓言漁夫貢人等以爲今年節晚白魚稀貴又因江水流凘多處設綱終未捉得今日進上不得封進云當該貢人令攸司科治臣亦惶恐待罪敎以此草記還給事勢似然待氷堅封進事分付
정조 18년 · 강
召見大臣備堂及整理堂上于誠正閣
정조 18년 · 목
敎曰再明日次對殿最開拆相値進定於今日使之來會○予曰整理所之分定郎廳者欲除各邑差員分定之弊而已擧行之際雖一毫些少之物或有私自辦備則當嚴處之意昨有下敎郞廳金龍淳卽卿之至親先從卿家人宜加嚴飭而若犯科則此亦關國體卿須以此意另飭可也左議政金履素曰今此下敎實出於務節納尊事體之聖意臣等敢不奉行耶予曰再昨聞湖南慰諭使之所奏湖南民情初則萬萬遑急矣今幾免塡壑之憂云卿等亦果詳聞否右議政李秉模曰當初所聞不無騷動之太過而今則賴以安堵云誠可幸也予曰六曹褒貶果已了當耶吏曹判書李致中曰吏曹貶坐昨已爲之而他司亦當次第磨勘矣兵曹判書具庠曰嶺南遠射人入於取才者合爲三人而二人今方上京一人旣來旋歸姑未合試矣予曰二人之旋食留滯亦爲可悶先試兩人觀其身言較其才藝問其地閥以草記稟處而一人則上采後亦卽試才可也予又曰申大謙完葬後下去耶問于總戎使可也總戎使申大顯曰權厝於衿川地矣予曰何不完葬乎大顯曰留滯惶悚姑爲權葬云矣予曰今日適値內殿誕日金持默宜用寬典而大謙蒙宥之前姑難放還矣
정조 18년 · 강
命慈宮寶齡周甲加上尊號稱慶陳賀時設賑諸道方物物膳自京廳依湖西例封進
정조 18년 · 목
禮曹判書閔鍾顯啓言今此慈宮寶齡周甲慈宮加上尊號稱慶陳賀時京外進箋及百官進致詞箋文表裏之節旣已各爲磨鍊則京外方物物膳亦當各爲磨鍊故敢此仰達矣敎以只於當宮封進而其中設賑諸道之封進有非仰體慈心之道自京廳依湖西物膳例封進
정조 18년 · 강
命慈殿上册寶慈宮上册印以外殿親上內庭行禮磨鍊進箋致詞表裏亦以親上磨鍊百官所進殿宮箋文大殿陳賀日行禮
정조 18년 · 목
禮曹判書閔鍾顯啓言今此王大妃殿上册寶惠慶宮上册印當以親上磨鍊乎從之又啓言今此慈殿上册寶慈宮上册印當遵已例以外殿親上內庭行禮磨鍊而自上當有進箋致詞表裏之節矣依庚申丁卯例當爲自內親上乎從之又啓言慈殿慈宮中宮殿百官所進箋文致詞表裏竝於大殿陳賀日行禮已有前例今亦依此擧行乎從之
정조 18년 · 강
命慈宮寶齡周甲稱慶陳賀同日設行於加上尊號陳賀日慶名以合五慶稱號
정조 18년 · 목
禮曹判書閔鍾顯啓言慈宮寶齡周甲稱慶陳賀及加上尊號稱慶陳賀恐不可不分日竝行故臣亦曾有仰請而當此盛典將擧擧國蹈舞之會事當更爲稟定故敢此仰達矣敎以合四慶稱慶陳賀添入慶名同日設行此乃仰體慈心不欲分日爲之以此知悉擧行又啓言慈宮稱慶陳賀旣有添入慶名同日設行之命矣今番慶名當以殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶稱號乎從之敎以慶名以合五慶稱號
정조 18년 · 강
命宗廟景慕宮告由來月望祭時兼行永寧殿社稷告由祭同日設行
정조 18년 · 목
禮曹判書閔鍾顯啓言今此殿下卽祚二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶稱慶陳賀時告由祭當爲磨鍊而宗廟景慕宮告由則來正月望祭兼行永寧殿社稷告由祭則同日一體設行而獻官依例以一品磨鍊乎從之
정조 18년 · 강
命上册寶册印習儀以內外一次爲之內殿行禮時除瞽師女伶
정조 18년 · 목
禮曹判書閔鍾顯啓言慈殿上册寶景慕宮上册印慈宮上册印習儀初二三度當爲依例擇日擧行乎敎以依近例外習儀一次內習儀一次爲之又啓言今此慈殿上册寶慈宮上册印內殿行禮時用樂依例以瞽帥女伶擧行乎敎以慈心謙挹不欲張大今番上號時瞽師女伶除之
정조 18년 · 강
命上號都監監造官禁府都事權太應東部都事金相穆閑司相換
정조 18년 · 강
整理廳以來春園幸時各樣所需取用於惠廳留置錢啓
정조 18년 · 목
整理廳啓言來春園幸時各樣需用不煩經費有所拮據留置惠廳者錢爲十萬兩矣自本所隨所入取用
정조 18년 · 강
命御眞分奉處所令宗簿寺問于內閣書之璿譜五處奉安件添張編入
정조 18년 · 목
宗簿寺啓言璿源譜略今方修整矣當宁御眞辛亥摹本奉安處所依例添錄而譜略五處奉安件以全秩印出乎敎以御眞分奉處所問于內閣書之五處奉安件添張可也
정조 18년 · 강
命來月十六月慈殿上册寶後奉册印詣景慕宮十七日先上册寶仍行大享竝依壬辰等各年例擧行十七日還宮上慈宮册印次行合五處稱處陳賀
정조 18년 · 목
禮曹啓言王大妃殿加上尊號景慕宮追上尊號惠慶宮加上尊號吉月卽令日官池日賓推擇則王大妃殿加上尊號册寶吉日來乙卯正月十六日辰時十八日卯時二十八日辰時俱吉景慕宮追上尊號册印吉日同月十七日卯時二十日卯時二十九日卯時俱吉惠慶宮加上尊號册印吉日同月十七日午時二十日午時二十九日午時俱吉云以何日時擧行乎敎以十六日慈殿上册寶禮畢奉册印詣景慕宮十七日曉頭先上册寶仍行大享而行禮前册印例留幄次至祭前留俟於神門之外竝依壬辰等各年例擧行十七日朝還宮後上慈宮册印次行合五慶稱慶陳賀以此知悉擧行
정조 18년 · 강
還差前備堂金載瓉
정조 18년 · 강
重推慶尙監司趙鎭宅
정조 18년 · 목
左議政金履素啓言取見慰論使李益運謄報則巨濟府使沈鏔漁稅橫歛至於千餘金之多身爲守令有此不法固極可駭該府使之犯法如是狼藉而道臣不卽按察以致現發於慰諭使之行請慶尙監司趙鎭宅從重推考從之○右議政李秉模啓言因巨濟府使沈鏔海稅橫歛事左相纔請論責道臣而漆谷乃是營門咫尺之地公廨修補之無實尤非難知而致有慰諭使之摘發請該道臣推考從之
정조 18년 · 강
命繡啓中所陳民瘼申飭各該道釐正後狀間
정조 18년 · 목
左議政金履素啓言近來諸道繡啓中民瘼雖已稟處而若不另加釐正因循置之則民瘼必將依舊繡竹易歸無實請申飭各該道釐正後可以狀聞者狀聞可以報本司者報本司其中事實之或有差爽者及外面則雖似爲弊裏面之不可輕議者亦必具意見執來俾無一番行會便作故紙之弊從之
정조 18년 · 강
命河陽納粟人梁泰和令該曹依補賑例稟處
정조 18년 · 목
左議政金履素啓言頃因河陽幼學張大用上言判付本縣梁泰和爲民捐財之狀査實報來事行會本道矣卽見慶尙監司趙鎭宅所報以爲梁泰和之民還防納公廨修補果爲的實而前後捐財至於二千四百兩今當歉歲又納租四百石添補賑資梁泰和之前後捐財固爲可尙而至於今年納租旣非勸分專出義氣不可無別般褒賞請令該曹依補賑例稟處涉之
정조 18년 · 강
分揀假注書柳遠鳴論勘
정조 18년 · 목
政院啓言今日禮曹判書閔鍾顯擧條批旨中四字落漏書入以至啓下奏御文字何等重大而有此不審之失原擧條付標以入當該注書所當重勘而本院請推之外無他可施之罰何以爲之敎以更觀前頭嚴處今番則姑爲分揀
정조 18년 · 강
命定配罪人申大謙更爲給暇
정조 18년 · 목
敎曰今因言端聞之申大謙雖云發配殊非給由之意更爲給暇以示信令之本意事分付道臣